**Választási tájékoztató**

A Magyar Köztársaság Elnöke a 2/2018. (I.11.) KE határozatával **az országgyűlési képviselők 2018. évi általános választása időpontját 2018. április 8. napjára (vasárnapra)** tűzte ki.

A 2018. évi országgyűlési választás a választási eljárásról szóló törvény alapján egyfordulós, 199 parlamenti képviselő (106 országgyűlési egyéni választókerületi képviselő és 93 országgyűlési képviselő országos listáról) kerülhet be a választás eredményeként a Parlamentbe. A Tökölön lakcímmel rendelkező választópolgárok Pest megye 08. számú országgyűlési egyéni választókerület képviselőjelöltjeire szavazhatnak.  Az országgyűlési egyéni választókerületek térképe a [www.valasztas.hu](http://www.valasztas.hu) honlapon elérhető.

**Választók nyilvántartása**

A szavazóköri névjegyzék **2018. április 6. napján 16.00 óráig** tekinthető meg a Polgármesteri Hivatalban, hivatali munkaidőben. Ezen időszak alatt lehet személyesen vagy írásban kérelmet benyújtani névjegyzékből való kihagyás, törlés, illetve névjegyzékbe felvétel tárgyában. Névjegyzékkel kapcsolatos kérdések a (24)520-910 telefonszámon tehetők fel.

**Külföldön szavazás**

Amennyiben Ön a szavazás napján külföldön tartózkodik, Magyarország nagykövetségén, vagy főkonzulátusán adhatja le szavazatát abban az esetben, ha kérte a **külképviseleti névjegyzékbe** történő felvételét.

A külképviseleti névjegyzékbe való felvételt a választási iroda vezetőjétől **2018. március 31-én 16.00** óráig lehet kérni, személyesen, ajánlott levélben, a [www.valasztas.hu](http://www.valasztas.hu) honlapon, vagy ügyfélkapus regisztráció esetén a www.magyarorszag.hu honlapon. Kérelemnyomtatvány igényelhető a Választási Irodán.

**Átjelentkezéssel történő szavazás**

Ha Ön a szavazás napján lakóhelyétől távol, de Magyarország területén tartózkodik, **átjelentkezéssel** szavazhat. A lakóhelye szerinti választási iroda a kérelem alapján törli Önt a lakcíme szerinti szavazóköri névjegyzékből, egyidejűleg felveszi azon településnek a település szintű lakóhellyel rendelkező választópolgárok számára kijelölt szavazókörének névjegyzékébe, ahol szavazni kíván.

**Az átjelentkezéssel a választópolgár a lakcíme szerinti országgyűlési egyéni választókerület szavazólapján szavazhat.**

Legkésőbb **2018. április 6-án (péntek) 16.00 óráig** kérheti az átjelentkezést, illetve visszavételét a lakcíme szerinti névjegyzékbe. Az átjelentkezés személyesen ajánlott levélben, a [www.valasztas.hu](http://www.valasztas.hu) honlapon, vagy ügyfélkapus regisztráció esetén a www.magyarorszag.hu honlapon kérhető. A kérelemnyomtatvány igényelhető a Választási Irodán.

**Mozgóurna**

Az a választópolgár, aki a szavazóköri névjegyzékben szerepel, de egészségi állapota, fogyatékossága, illetve fogva tartása miatt nem tud elmenni a szavazóhelyiségbe, **mozgóurnát** kérhet. A mozgóurna iránti kérelmet **2018. április 6-án 16.00** óráig a Választási Irodához lehet benyújtani, személyesen vagy meghatalmazott útján teljes bizonyító erejű magánokiratba foglalt meghatalmazással (teljes bizonyító erejű az okirat, ha azt saját kezűleg írták és aláírták, a nem saját kezűleg írt okiraton két tanú aláírásával vagy ügyvéd ellenjegyzésével tanúsítja, hogy azt a nyilatkozó írta alá, a tanúk lakcímét az okiraton fel kell tüntetni.), levélben, a [www.valasztas.hu](http://www.valasztas.hu) honlapon, vagy ügyfélkapus regisztráció esetén a www.magyarorszag.hu honlapon. A szavazás napján mozgóurnát már csak a szavazatszámláló bizottságtól lehet kérni. A kérelemnek **a szavazás napján** a **szavazatszámláló bizottsághoz legkésőbb 15.00 óráig** be kell érkeznie.

A látássérült választópolgár, **2018. március 29-én 16.00 óráig** kérheti előzetesen formanyomtatványon Braille-írással ellátott szavazósablon igénybevételét a szavazás segítése céljából.

A névjegyzékkel kapcsolatos **valamennyi** **kérelemnek tartalmaznia kell** a választópolgár nevét, születési nevét, születési helyét, anyja nevét, személyi azonosítóját, továbbá a választópolgár megadhatja a postacímét, e-mail címét vagy telefax számát, ahova a kérelmével kapcsolatos értesítés megküldését kéri. Az adatokat a személyi igazolványban szereplő adatokkal megegyezően kell megadni. A nem megfelelő adatközlés a kérelem elutasítását vonja maga után.

**Szavazás**

Szavazni a szavazás napján 06.00 órától 19.00 óráig, kizárólag személyesen, a választópolgár lakóhelye szerinti **szavazókörben** lehet.

**Átjelentkezéssel** szavazni a kijelölt **4. számú** szavazókörben (Tököl, Fő utca 117. Házasságkötő terem) lehet.

A szavazókör sorszáma és címe a névjegyzékbe történő felvételről szóló értesítőn szerepel.

A mozgásában gátolt választópolgárt szavazásának lehetővé tétele érdekében – kérésére – a szavazatszámláló bizottság legalább két tagja mozgóurnával felkeresi. Mozgóurnát a választópolgár **írásban** kérhet, a szavazás napját megelőzően **2018. április 6-án 16.00 óráig** a választási iroda vezetőjétől, a **szavazás napján 15.00 óráig** a szavazatszámláló bizottságtól.

Szavazni a következő érvényes igazolvány(ok) bemutatásával lehet:

– lakcímet tartalmazó (régi típusú) **személyazonosító igazolvány** vagy

– **lakcímigazolvány** ÉS – személyazonosító igazolvány vagy

– útlevél vagy

– 2001. január l-jét követően kiállított vezetői engedély.

A választópolgár a fentiek után megkapja a lebélyegzett szavazólapokat, az átvételt a **névjegyzék aláírásával igazolja.**

**ÉRVÉNYESEN szavazni** csak a hivatalos szavazólapon szereplő egy egyéni jelöltre és egy országos listára lehet, a lista, illetve a jelölt neve alatti, melletti vagy feletti körbe **tollal írt** két, egymást metsző vonallal (**+** vagy **X**).

Az országgyűlési választásra is kiterjedően **nemzetiségiként regisztrált** választópolgár pártlista helyett nemzetiségi listára szavazhat. A szavazóköri névjegyzék abban az esetben tartalmazza a választópolgár nemzetiségének megjelölését, ha azt a választópolgár legkésőbb **március 23-án 16.00 óráig** kérte.

**Helyi Választási Iroda elérhetősége**: 2316 Tököl, Fő u. 117. Tel.: 06(24)520-910, e-mail: [hivatal@tokol.hu](mailto:hivatal@tokol.hu), [jegyzo@tokol.hu](mailto:jegyzo@tokol.hu).

#### Pest megye 08. Országgyűlési Egyéni Választókerületi Iroda (OEVI) elérhetősége

#### Pest Megye 8. számú Országgyűlési Egyéni Választókerületi Választási Iroda - Szigetszentmiklós Vezetője: dr. Matus-Borók Dóra Cím: 2310 Szigetszentmiklós, Kossuth Lajos u. 2. Faxszám: 24/505-555, E-mail: [valasztas@szigetszentmiklos.hu](mailto:valasztas@szigetszentmiklos.hu)

#### Pest Megyei Területi Választási Iroda (TVI) elérhetősége

**TVI vezetője: dr. Szép Tibor jegyző  
Székhely: 1052 Budapest, Városház u. 7., Postacím: 1364 Budapest, Pf. 112.  
Telefon: 233-6810, Fax: 233-6890, Email:** [**valasztas@pestmegye.hu**](mailto:valasztas@pestmegye.hu)

**A választással kapcsolatos egyéb információk megtalálhatók a** [**www.valasztas.hu**](http://www.valasztas.hu) **oldalon.**

Tököl, 2018. március 20.

**Rácz Judit**

a Helyi Választási Iroda Vezetője